Die gevolge van vals aanklagte - Jy en die RegJy en die Reg
Tuis › Artikels › Die gevolge van vals aanklagte
In 'n onlangse saak het 'n vrou in die moeilikheid beland oor 'n valse klag van verkragting teen haar man. Die man is gearresteer en vir 18 dae in aanhouding voordat hy sy alibi kon bewys dat hy nie tuis was tydens die beweerde verkragting nie. Die aanklag is toe wel 'n jaar later teruggetrek. Die man het hom 'n paar jaar na die arrestasie gewend tot die hooggeregshof en vergoeding geëis teen sy eksvrou ten bedrae van R500 000 vir kwaadwillige vervolging en laster, en hy het ook 'n aksie ingestel teen die minister van veiligheid en sekuriteit vir onregmatige arrestasie. Hy het ook 'n eis teen die Nasionale Vervolgingsgesag ingestel vir die onregmatige besluit om hom te vervolg.
Die hof het die man se aansoek van die hand gewys op grond daarvan dat sy eksvrou redelikerwys geglo het dat haar aanvaller wel haar man was. Die vrou is wel verkrag, maar die identiteit van die aanvaller was die kwessie. Volgens die eerste hof was haar klag nie kwaadwillig nie en het sy bona fide geglo dit was haar man.
Die man het in die hoogste hof van appèl teen die uitspraak geappelleer. Die kwessies voor die hof was, onder andere, of die vrou opgetree het sonder redelike en waarskynlike gronde vir die kriminele klagte en of die man se arrestasie en aanhouding onregmatig was.
Die meerderheid regters in die appèlhof het bevind dat die vrou nie aanspreeklikheid vir haar dade kon ontsnap nie en sy is dus wel aanspreeklik vir die skade, veral in ag genome die gruwelike misdaad waarvan sy hom beskuldig het sonder redelike bewyse daarvan.
Die man se eis teen die minister van veiligheid en sekuriteit is ook gehandhaaf, maar nie vir die volle 18 dae wat hy in arres was nie, maar net versover sy arrestasie en aanhouding onregmatig was vanaf die oomblik dat sy alibi bevestig is totdat hy in die hof verskyn het. Die minister is ook beveel om 50% van die man se appèlhofkoste te betaal.
Sy eis teen die Nasionale Vervolgingsgesag is egter van die hand gewys.
Die valse aanklagte het hierdie vrou dus duur te staan gekom. Maak egter seker van feite voordat jy 'n persoon beskuldig en gaan aankla van 'n misdaad.